b"\n_START_ARTICLE_\nGustave Flaubert\n_START_SECTION_\nLiv og virke\n_START_PARAGRAPH_\nFlaubert vokste opp i Rouen som s\xc3\xb8nn av en sykehuslege, og viste tidlig litter\xc3\xa6re interesser og evner. Han f\xc3\xb8rste litter\xc3\xa6re fors\xc3\xb8k vitnet om p\xc3\xa5virkning fra Prosper M\xc3\xa9rim\xc3\xa9e og h\xc3\xb8yromantiske tema, og hans f\xc3\xb8rste st\xc3\xb8rre arbeid var det ambisi\xc3\xb8se og visjon\xc3\xa6re La Tentation de saint Antoine (Sankt Antonius' fristelser), basert p\xc3\xa5 Brueghels bilder. Dette ble siden liggende utrykt lenge, mens Flaubert begynte \xc3\xa5 skildre det hverdagslige og trivielle, f\xc3\xb8rst i gjennombruddsboken Madame Bovary fra 1857._NEWLINE_De siste tyve \xc3\xa5rene av livet levde han tilbaketrukket p\xc3\xa5 familiens villa utenfor Rouen, hvorfra han holdt kontakt med kolleger gjennom aktiv brevskriving.\n_START_SECTION_\nForfatterskap\n_START_PARAGRAPH_\nFlaubert var over 30 \xc3\xa5r gammel f\xc3\xb8r han fant sin litter\xc3\xa6re stil. \xc2\xabEn ulykksalig kj\xc3\xa6rlighet til det patetisk romantiske, til fargerike historiske emner, fikk ham til \xc3\xa5 bruke altfor mange \xc3\xa5r p\xc3\xa5 umulige oppgaver, mest \xc3\xa6rgjerrig og mest mislykket var La Tentation de saint Antoine som han arbeidet p\xc3\xa5 i tretti \xc3\xa5r\xc2\xbb, og som han fors\xc3\xb8kte \xc3\xa5 gj\xc3\xb8re til en \xc2\xabny Faust\xc2\xbb._NEWLINE_Flauberts modne forfatterskap preges av at forfatteren \xe2\x80\x93 som i Madame Bovary \xe2\x80\x93 fors\xc3\xb8kte \xc3\xa5 skrive med spr\xc3\xa5klig og litter\xc3\xa6r presisjon om et emne \xc2\xabsom kjedet ham og b\xc3\xb8d ham imot\xc2\xbb, slik fikk han frigjort sitt fokus til \xc3\xa5 handle om formen. Flaubert ble med dette \xc2\xabden f\xc3\xb8rste ekte forl\xc3\xb8per for noe sentralt i v\xc3\xa5rt \xc3\xa5rhundres skrivekunst. Han var den f\xc3\xb8rste som distanserte seg s\xc3\xa5 meget fra sitt stoff at skrivem\xc3\xa5ten ble det viktigste\xc2\xbb._NEWLINE_Etter Madame Bovary skrev han Salammb\xc3\xb4 (1862), en historisk roman om Karthago etter den f\xc3\xb8rste punerkrigen. Mer i slekt med Madame Bovary er  L'\xc3\x89ducation sentimentale (1869), som ogs\xc3\xa5 er en \xc2\xabdesillusjonert utviklingsroman\xc2\xbb og dertil bygger p\xc3\xa5 personlige erfaringer. Romanen utspiller seg fra 1830 til 1852, og har et stort persongalleri og en bred milj\xc3\xb8skildring. Hovedpersonen er en \xc2\xabpassiv og lett bevegelig dr\xc3\xb8mmer med store ambisjoner som han ikke er i stand til \xc3\xa5 realisere\xc2\xbb_NEWLINE_Novellesamlingen Tre fortellinger (1877) var den siste boken Flaubert fullf\xc3\xb8rte mens han levde, og samlingen \xc2\xaber kanskje det reneste mesterverk han skapte i hele sitt liv, nettopp fordi det er det minst anspente og minst ambisi\xc3\xb8se\xc2\xbb. De tre tekstene foreg\xc3\xa5r i ulike tidsperioder; \xc3\xa5pningsnovellen En enkel sjel foreg\xc3\xa5r i forfatterens samtid og har \xc2\xabden samme ironiske tonen som i de andre 'n\xc3\xa5tidsromanene' (Madame Bovary og Fr\xc3\xa9d\xc3\xa9ric Moreau), men sterkt nedtonet. Det finnes en \xc3\xb8mhet i forhold til hovedkarakteren som er unik i forfatterskapet\xc2\xbb. Den posthume og uferdige Bouvard et P\xc3\xa9cuchet (1881) skildrer to gamle kontorister som gjennom en uventet arv kj\xc3\xb8per en g\xc3\xa5rd og utvikler den med troskyldig vankyndighet."